Predkladacia správa

	Dvojstranné zmluvné vzťahy medzi Slovenskou republikou a Mozambickou ľudovou republikou v oblasti zdravotníctva upravuje Dohoda medzi vládou Československej socialistickej republiky a vládou Mozambickej ľudovej republiky o spolupráci v oblasti zdravotníctva a lekárskych vied č. 71/1987 Zb., (Maputa, 12. máj 1982).
	Dohoda sa v zmysle svojho čl. 13 predbežne vykonávala odo dňa podpisu, platnosť nadobudla 28. apríla 1986.

Článok 11 odstavec 3 dohody umožňuje poskytovanie bezplatnej zdravotnej starostlivosti: „...nevyhnutné liečenie pri akútnom ochorení alebo úraze občanov podľa čl. 9 ods. 2 tejto Dohody sa bude poskytovať bezplatne.“ 
V článku 9 v odstavci 2 sa uvádza: „Každá zmluvná strana poskytne v prípade akútneho ochorenia alebo úrazu nevyhnutnú lekársku starostlivosť občanom druhej zmluvnej strany, ktorí sa prechodne nachádzajú na jej území.“

Vzhľadom na zásadné zmeny v právnom systéme Slovenskej republiky a prebiehajúcu reformu zdravotníctva, ako aj na vývoj smerovania politiky zdravotníctva je pre Slovenskú republiku ďalej neúnosné poskytovať občanom Mozambickej ľudovej republiky  zdravotnú starostlivosť bezplatne  a náklady  na ňu hradiť zo štátneho rozpočtu SR.
          Dohodu možno vypovedať v päťročných intervaloch, šesť mesiacov pred uplynutím cyklu, t. j. do 27. októbra 2005.

	Na základe uvedených skutočností Ministerstvo zdravotníctva Slovenskej republiky predkladá vláde Slovenskej republiky návrh na vypovedanie Dohody medzi vládou Československej socialistickej republiky a vládou Mozambickej ľudovej republiky o spolupráci v oblasti zdravotníctva a lekárskych vied, podpísanej dňa 12. mája 1982 v Mapute.
	Po vypovedaní dohody sa bude občanom Mozambickej ľudovej republiky poskytovať zdravotná starostlivosť podľa platných vnútroštátnych predpisov Slovenskej republiky.

	Návrh na vypovedanie uvedenej dohody nebude mať finančný, ekonomický a environmentálny vplyv na zamestnanosť a podnikateľské prostredie.